Wirico João co wara tomi' pe wa pane,
pain ca tomi' hwet tarain capija ta ca Iri' Jam pane.
Je ca pe cain mahweri pane.
Ja' nonon pain com oro wari',
pijim' ac cocon na:
Ja' je com,
ma' ta querec pin' xihwe pain ca cwirin' pin hwein ca caracat nuhu',
je pain ca xic am pin cain ca caracat nuhu' Iri' Jam quem ta tata.
Xuruxut xuruxut hwet nonon oro wari' co to nanain oro xijein cidade pain Judeia ma',
wiricoco oro wari' co to nanain Jerusalém ma' quem.
Tomi' hwet pin iri nanain ca caracat nucucun ne,
ja' pan ac cocon na pain com João ma'.
Ja' pe tata pain iri' cwerein com ma',
pain Jordão ma'.
Pe taxipa' nain tenenein camelo João pane,
wirico co ma' womicon pane.
Tucu pan xucun pain tapari carawa pain ximijacon.
Cao' taxipa' na can,
xac taxipa' na tawi quem.
Ca' na ca pijim' nucun:
Maqui' ho' tara wari' co hwara' opa tiquin' ca' napa'.
Iri' wari' na.
Om ca hohot camain' ne pain ca wina quiji' mi' ton pain ca tacom' mi' ton pain macorinain caji caximacon ma',
xi iri' wari' ta' ta.
Ja' e' inuhu' pain com ca'.
Co ma' iri tara ne,
mi' turuhu' pain Tamataracon Iri' Jam ta na ca tomi' tococwa pane.
Pain oro xec nein ca ja' qui' cocon pain com oro wari' João pain cara pane,
maqui' ac cain na Nazaré Jeju.
Maqui' nain Nazaré ca pe nain macarain Galileia.
Ja' ac tocwa na pain com.
Wirico João co ja' non.
Ja' pe non pain Jordão ma'.
Je win hwet ca' cain com Jeju ma',
querec ac cain na nanawin pain ca pa ne ma'.
Querec ac cain na Tamataracon Iri' Jam pain ca quiji' hwet con ma' quem.
Ac ca quiji' qui' ca xucu' na pain ca quiji' hwet con ma'.
Tomi' pan ac con na Iri' Jam.
Maqui' nain pawin ca tomi' nucun.
Panxita' inem ta arain non.
Om ca noc camain' xim.
Hohot tamana mapa' ta na ca tomi' con ma'.